Diari Oficial de la Generalitat Valenciana


Sumari del DOGV 2966, del 08-04-1997 (1997/6788)

ORDRE de 13 de març de 1997, de la Conselleria d'Agricultura, Pesca i Alimentació, per a la constitució de la Junta Arbitral d'Arrendaments Rústics de la Comunitat Valenciana.
-------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/03/13/(3)/dof/vci/html**

### Dades del document

Número de DOGV
:   2966

Data del DOGV
:   08-04-1997

Secció del DOGV
:   DISPOSICIONS GENERALS

Número del document
:   1997/6788


Data del document
:   13-03-1997

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 13 de març de 1997, de la Conselleria d'Agricultura, Pesca i Alimentació, per a la constitució de la Junta Arbitral d'Arrendaments Rústics de la Comunitat Valenciana.  
La Generalitat Valenciana va assumir mitjançant el Reial Decret 1.794/1985, d'11 de setembre, entre altres funcions i competències, la relativa als arrendaments rústics. Aquestes competències van quedar atribuïdes a aquesta Conselleria per mitjà del Decret del President 37/1985, de 31 d'octubre.  
Els arrendaments rústics regulats per les lleis 83/1980, de 31 de desembre, i 1/1992, de 10 de febrer, són una institució de naturalesa distinta als arrendaments històrics valencians, regits per la Llei de la Generalitat Valenciana 6/1986, de 15 de desembre, i pel costum valencià, i, per tant, tot el que es disposa en aquesta ordre no serà d'aplicació als arrendaments històrics valencians.  
La legislació estatal mencionada va establir les juntes arbitrals d'arrendaments rústics i en va regular les funcions com a òrgans d'avinença o amb funcions arbitrals, en tràmit previ al judicial, respecte de les qüestions que se'ls pogueren plantejar, però sempre amb reserva a favor de la jurisdicció civil a la qual correspondrà el coneixement i la resolució dels assumptes plantejats per les parts processals.  
És, per tant, en relació a aquests arrendaments rústics, no regits per la llei valenciana, i pel que fa a l'àmbit de la nostra comunitat s'han començat a plantejar algunes sol·licituds d'actuació de les juntes arbitrals d'arrendaments, cosa per la qual es considera oportú procedir a la regulació del seu funcionament, en l'ús de les competències atribuïdes a aquesta conselleria.  
Per això, i de conformitat amb el que s'estableix en l'article 44 de la Llei de Govern Valencià,  
ORDENE  
Article 1  
Es crea la Junta Arbitral d'Arrendaments Rústics de la Comunitat Valenciana, que coneixerà, informarà i dictaminarà pericialment sobre totes les qüestions que se li puguen plantejar, dins de l'àmbit geogràfic autonòmic en relació a les lleis 83/1980, de 31 de desembre, i 1/1992, de 10 de febrer, i especialment pel que fa al que es disposa en els articles 121 i 2, respectivament, d'aquestes lleis.  
Article 2  
Quan així ho exigisquen les circumstàncies, es posaran en funcionament les juntes arbitrals d'arrendaments rústics provincials, que s'organitzaran com a òrgans desconcentrats dependents de la Junta Arbitral d'Arrendaments Rústics de la Comunitat Valenciana.  
Article 3  
Totes les actuacions de les juntes arbitrals d'arrendaments rústics tindran la naturalesa i els efectes d'actes previs i, per tant, correspondrà exclusivament als jutjats i tribunals de la jurisdicció civil el coneixement i la resolució dels corresponents conflictes d'interessos.  
Article 4  
La Junta Arbitral d'Arrendaments Rústics de la Comunitat Valenciana estarà regulada pel corresponent reglament de funcionament que serà aprovat en la primera reunió de constitució i que, en tot allò que calga, s'ajustarà al que es disposa en els articles 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 5  
Constituiran la Junta Arbitral d'Arrendaments Rústics de la Comunitat Valenciana:  
a) President: el director general de Regadius i Estructures Agràries, a qui substituirà, en els casos d'impossibilitat d'assistència, el cap del Servei d'Ajudes Estructurals i Desenvolupament Rural.  
b) Vicepresident: el director general d'Indústria, Cooperativisme i Relacions Agràries, a qui substituirà, en els casos d'impossibilitat d'assistència, el cap de Servei de Relacions Agràries.  
c) Vocals:  
- Dos membres, com a màxim, de cadascuna de les organitzacions professionals agràries més representatives de la Comunitat Valenciana, designats per aquestes.  
- Un enginyer agrònom i un lletrat per cadascuna de les tres demarcacions provincials, tots ells funcionaris, que actuaran com a ponents.  
- Un representant de l'Associació d'Arrendataris de l'Horta de València.  
d) El director general d'Indústria, Cooperativisme i Relacions Agràries efectuarà la designació d'un vocal secretari que podrà recaure sobre algun dels components esmentats anteriorment, que siga llicenciat en Dret i sense dret a vot.  
Article 6  
Les juntes arbitrals d'arrendaments rústics provincials, quan es convoquen, estaran constituïdes pels membres esmentats en els apartats a), b) i d) de l'article 5, i els membres amb la corresponent representació provincial esmentats en l'apartat c) d'aquest article.  
Article 7  
La Direcció General d'Indústria, Cooperativisme i Relacions Agràries procedirà a la convocatòria de les organitzacions esmentades en la disposició anterior per procedir-ne a la designació dels representants i, després de la designació per la Direcció General de Regadius i Estructures Agràries, es trametran les citacions corresponents per a la constitució de la Junta Arbitral d'Arrendaments Rústics de la Comunitat Valenciana i de les reunions subsegüents.  
Article 8  
A proposta de les direccions generals de Regadius i Estructures Agràries i d'Indústria, Cooperativisme i Relacions Agràries, la Secretaria General nomenarà els vocals funcionaris de la Conselleria.  
DISPOSICIONS FINALS  
Primera  
Queden facultats els directors generals de Regadius i Estructures Agràries i d'Indústria, Cooperativisme i Relacions Agràries perquè puguen dictar les instruccions complementàries que consideren oportunes per al desenvolupament d'aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 13 de març de 1996  
La consellera d'Agricultura, Pesca i Alimentació,  
MARIA ÀNGELS RAMÓN-LLIN I MARTÍNEZ


Còpia Permalink ELI